
	Comisia pentru buget, finanţe şi bănci

Nr. 22/473


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 33/2006 pentru modificarea şi completarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PL.X 558  din 21 iunie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de urgenţă a 

Guvernului nr. 33/2006 pentru modificarea şi completarea

 Legii nr. 571/2003 privind Codul fiscal
Cu adresa nr. PL.X 558 din 21 iunie 2006, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege  privind aprobarea Ordonanţei de urgenţă a Guvernului nr. 33/2006 pentru modificarea şi completarea  Legii nr. 571/2003 privind Codul fiscal.
La întocmirea raportului s-a avut în vedere avizul favorabil al Consiliului Legislativ.
Prezentul proiect de Lege are ca obiect de reglementare modificarea şi completarea Legii nr. 571/2003 privind Codul fiscal, cu modificările şi completările ulterioare, intervenţii legislative determinate de adoptarea unor dispoziţii referitoare la finanţarea unor cheltuieli de sănătate prin legea privind reforma în domeniul sănătăţii, care instituie unele contribuţii destinate a fi utilizate pentru finanţarea investiţiilor în infrastructura sistemului sanitar public, precum şi a programelor naţionale de sănătate.
Prezentul act normativ cuprinde şi prevederi speciale privind schimbul de informaţii cu statele membre ale Uniunii Europene în domeniul taxei pe valoarea adăugată, a accizelor şi a impozitului pe venit.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, republicat : domnul Hură Mihai, director general adjunct şi doamna Popa Liliana, consilier superior la Ministerul Finanţelor Publice.
La lucrările comisiei au participat  24 deputaţi, din totalul de 26 membri ai comisiei.

Raportul comisiei a fost adoptat cu majoritate de voturi. 

Proiectul de Lege a fost adoptat de Senat în şedinţa din data de 19 iunie 2006.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.
     In urma dezbaterii proiectului de Lege privind aprobarea Ordonanţei de urgenţă a Guvernului nr. 33/2006 pentru modificarea şi completarea  Legii nr. 571/2003 privind Codul fiscal, în şedinţa din data de 27 iunie 2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Experţi parlamentari:
Roşu Gica
Ene Giorgiana













1
2

